CELEX: 62013TN0529
Language: hr
Date: 2013-09-27 00:00:00
Title: Predmet T-529/13: Tužba podnesena 27. rujna 2013. — Izsák i Dabis protiv Komisije

25.1.2014   
            
            
               HR
            
            
               Službeni list Europske unije
            
            
               C 24/21
            
         Tužba podnesena 27. rujna 2013. — Izsák i Dabis protiv Komisije
   (Predmet T-529/13)
   2014/C 24/38
   Jezik postupka: mađarski
   
      Stranke
   
   
      Tužitelji: Balázs-Árpád Izsák (Marosvásárhely, Rumunjska) i Attila Dabis (Budimpešta, Mađarska) (zastupnik: Judit Tordáné dr. Petneházy, odvjetnica)
   
      Tuženik: Europska komisija
   
      Zahtjevi
   
   Tužitelji zahtijevaju od Općeg suda da:
   
               —
            
            
               poništi odluku Europske komisije od 25. srpnja 2013., C(2013) 4975 final, kojom se odbija zahtjev za registraciju prijedloga građanske inicijative pod nazivom „Kohezijska politika za jednakost regija i održivost regionalnih kultura”;
            
         
               —
            
            
               naloži Komisiji registraciju prijedloga prethodno navedene inicijative i poduzimanje svih potrebnih pravnih mjera;
            
         
               —
            
            
               naloži Komisiji snošenje troškova.
            
         
      Tužbeni razlozi i glavni argumenti
   
   U prilog njihovoj tužbi, tužitelji ističu sljedeće tužbene razloge:
   
               1.
            
            
               Prvi tužbeni razlog se temelji na povredi članka 4. stavka 2, Uredbe (EU) br. 211/2011 (1)
               
               U okviru njihovog prvog tužbenog razloga tužitelji ističu da je njihov prijedlog ispunjavao sve uvjete potrebne za registraciju. Tužitelji nadalje smatraju neutemeljenom tvrdnju Komisije prema kojoj je prijedlog predložene inicijative očito izvan okvira ovlasti Komisije na temelju kojih ona može predložiti donošenje pravnog akta Unije u svrhu provedbe Ugovorâ. Prema mišljenju tužitelja, prijedlog inicijative ulazi u područje nadležnosti iz članka 4. stavka 2. točke (c) UFEU-a (ekonomska, socijalna i teritorijalna kohezija).
            
         
               2.
            
            
               Drugi tužbeni razlog se temelji na povredi članka 174. stavka 3. UFEU-a
               U okviru ovog tužbenog razloga tužitelji ističu da popis poteškoća zbog kojih se nekoj regiji poklanja posebna pozornost, kako je određeno u članku 174. Stavku 3. UFEU-a, nije iscrpan, suprotno onome što tvrdi Komisija, već ilustrativan.
            
         
               3.
            
            
               Treći tužbeni razlog se temelji na povredi članka 174. UFEU-a i Uredbe (EZ) br. 1059/2003 (2)
               
               Tužitelji nadalje smatraju da su regije s nacionalnim, etničkim, kulturnim, vjerskim ili jezičnim značajkama u svakom slučaju obuhvaćene kategorijom „dotične regije” Unijine politike kohezije iz članka 174. UFEU-a, zato što je kultura, na temelju sekundarnog prava, važan element teritorijalne, socijalne i ekonomske kohezije. Tu tvrdnju potkrepljuje članak 3. stavak 5. Uredbe br. 1059/2003 kao i uvodna izjava te uredbe.
            
         
               4.
            
            
               Četvrti tužbeni razlog se temelji na povredi članka 4. stavka 1. Uredbe br. 211/2011 kao i članka 167. UFEU-a
               Tužitelji ističu da organizatori, suprotno onom što tvrdi Komisija, nisu naznačili pravnu osnovu za prijedlog pravnog akta već, na temelju članka 4. stavka 1. Uredbe br. 211/2011, odredbe Ugovorâ koje smatraju bitnima za predloženo djelovanje. Nadalje, prema odredbama članka 167. UFEU-a, Unija doprinosi procvatu kultura država članica, poštujući pritom njihovu nacionalnu i regionalnu raznolikost.
            
         
               5.
            
            
               Peti tužbeni razlog se temelji na povredi članka 19. stavka 1. UFEU-a
               Tužitelji smatraju da Komisija pogrešno tvrdi u pobijanoj odluci da, iako su institucije Unije dužne poštovati bogatstvo njene kulturne i jezične raznolikosti i suzdržati se od svake diskriminacije manjina, nijedna od ovih odredbi, međutim, ne predstavlja pravnu osnovu za bilo kakvo djelovanje spomenutih institucija. Prema mišljenju tužitelja, ova je tvrdnja u suprotnosti s, između ostalog, člankom 19. stavkom 1. UFEU-a.
            
         
               6.
            
            
               Šesti tužbeni razlog se temelji na povredi članka 174. stavka drugog UFEU-a
               Prema mišljenju tužitelja, Komisija pogrešno shvaća prijedlog inicijative kada tvrdi da se poboljšanje položaja manjina ne može smatrati doprinosom smanjivanju razlika među različitim regijama i zaostalosti regija, u smislu članka 174. stavka 2. UFEU-a. Tužitelji ističu da organizatori nisu predložili poboljšati stanje nacionalnih manjina, već osigurati da politika kohezije Unije ne može biti stavljena u službu uklanjanja ili slabljenja nacionalnih, jezičnih i kulturnih značajki regija i da instrumenti i ekonomski ciljevi Unije ne mogu postati instrumenti, čak niti neizravni, protumanjinskih politikâ.
            
         
      (1)  Uredba (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (SL L 65, str. 1.).
   
      (2)  Uredba (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS) (SL L 154, str. 1.). (SL, posebno izdanje na hrvatskom jeziku, poglavlje 14., svezak 1., str. 3.).